**DRAUGIŠKOJI SOCIALINIO – EMOCINIO UGDYMO OLIMPIADA „DRAMBLIADA|“ 2023**

2023 m. kovo 13 – 17 dienomis L/d Giraitės socialinė pedagogė Akvilė, psichologė Šarūnė, logopedė Agnessa bei grupių auklėtojos, įstaigoje su priešmokyklinių grupių vaikais dalyvavo Socialinio – emocinio ugdymo Olimpiadoje “Drambliada”, atlikinėjo paskirtas užduotis. Užduotys skirtos penkioms SEU kompetencijoms ugdyti: Atsakingų sprendimų priėmimas, Savimonė, Savitvarda, Socialinis sąmoningumas, Tarpusavio santykiai.

Drambliada yra Draugiškoji olimpiada. Šios programos tikslas – Emocinio intelekto teorijos suvokimas ir pritaikymas kasdieninėje praktikoje, padedant dalyviams pagerinti asmeninius įgūdžius, įpročius ir veiksmus, tobulinant savo emocinį intelektą. Taip pat programoje siekiama perduoti šias žinias kitiems bei taikyti įgūdžius dirbant su vaikais ir bendradarbiaujant su kolegomis. Emociškai intelektualus žmogus – tas, kuris išmoksta stebėti save, atpažinti kodėl jaučiasi vienaip ar kitaip, mąsto vienaip ar kitaip bei elgiasi vienaip ar kitaip. Savistaba, refleksija ir savęs keitimas norima linkme - emociškai intelektualaus žmogaus pranašumai ir įrankiai, įgalinantys kurtis vidinę laimės būseną, norimą santykį su savimi ir kitais žmonėmis.

Buvo išties šauni savaitė, kurios metu specialistės su darželio ugdytiniais turėjo daug įdomių pokalbių, praktinių užsiėmimų ir įžvalgų. Ugdytiniai turėjo galimybę geriau pažinti save ir savo emocijas, bendrauti ir bendradarbiauti tarpusavyje, ieškoti išeičių iš įvairių kasdienių situacijų, išlaukti kol ateis eilė sakyti savo nuomonę, priimti sprendimus ir gerbti vieni kitus.



